จนท.ยะลาออกหมายจับคนร้ายก่อเหตุเผารถทัวร์ หลังพบหลักฐานพัวพัน 6 คดีความมั่นคงในพื้นที่
คืบหน้าเผารถทัวร์ที่บันนังสตา ยะลา พบหลักฐานพัวพัน 6 คดีความมั่นคง เตรียมออกหมายจับคนร้ายที่ก่อเหตุ ขณะที่หน่วยงานด้านความมั่นคง เชื่อตอบโต้เจ้าหน้าที่ หลังแกนนำระดับปฏิบัติการถูกเจ้าหน้าที่ควบคุม

 เมื่อเวลา 09.00 น. วันนี้ (20 ธ.ค.2560) ที่ห้องประชุมยะลารวมใจ ศูนย์ปฎิบัติการสำนักงานตำรวจแห่งชาติส่วนหน้า (ศปก.ตร.สน.) อ.เมือง จ.ยะลา พล.ต.อ.จักรทิพย์ ชัยจินดา ผบ.ตร. เข้าร่วมประชุมพร้อมมอบนโยบายในการปฎิบัติงานในพื้นที่ แก่ หัวหน้าสถานีตำรวจในสังกัด ตำรวจภูธรจังหวัดยะลา ปัตตานี นราธิวาส และ 4 อำเภอ ของ จังหวัดสงขลา โดยไม่ได้เปิดเผยถึงความคืบหน้าเหตุเผารถทัวร์ที่ อ.บันนังสตา จ.ยะลา แต่อย่างใด

 ขณะที่มีรายงานจากชุดสืบสวนสอบสวนถึงกรณีเกิดเหตุคนร้ายแต่งกายคล้ายทหารบุกยึดรถทัวร์สายเบตง-กรุงเทพ ก่อนที่จะไล่ผู้โดยสารลงจากรถ โดยไม่มีการทำร้ายแล้วจุดไฟเผารถได้รับความเสียหายทั้งคัน เหตุเกิดบนถนนสาย 410 (บันนังสตา-เบตง) หมู่ 5 บ.กาโสด ต.บันนังสตา รอยต่อ บ.คลองน้ำขุ่น ต.ถ้ำทะลุ อ.บันนังสตา จ.ยะลา เมื่อเวลา 14.00 น.วันที่ 17 ธันวาคม 2560 ที่ผ่านมา ว่า จากผลปลอกกระสุนปืนจากในที่เกิดเหตุ พบว่าตรงกับคดีด้านความมั่นคงในพื้นที่ อ.บันนังสตา อ.ธารโต จ.ยะลา จำนวน 6 เหตุการณ์ ซึ่งเจ้าหน้าที่กำลังรวบรวมพยานหลักฐานเพิ่มเติม จากผลการซักถาม 4 ผู้ต้องสงสัย เพื่อเตรียมออกหมายจับคนร้ายกลุ่มนี้แล้ว

 ทั้งนี้ หน่วยงานด้านความมั่นคงในพื้นที่ ระบุว่า จากการวิเคราะห์และจากการลงพื้นที่หาข่าว พบว่าปัจจัยสำคัญที่คนร้ายเลือกปฏิบัติการครั้งนี้ เป็นการตอบโต้เจ้าหน้าที่กรณีเจ้าหน้าที่ได้สนธิกำลังควบคุมนายซอบรี เจ๊ะแว แกนนำระดับปฏิบัติการในพื้นที่ อ.บันนังสตา ไปก่อนหน้านี้ พร้อมพวกอีก 5 คน ในพื้นที่ อ.ธารโต จ.ยะลา สำหรับนายซอบรี เป็นมือขวาของนายอับดุลเลาะ ตาเป๊าะโต๊ะ หัวหน้าฝ่ายกองกำลัง รับผิดชอบพื้นที่ อ.บันนังสตา อ.ธารโต และ อ.กรงปินัง ซึ่งมีความเป็นไปได้ว่าฝ่ายคนร้ายจึงมีการตอบโต้โดยการเผารถทัวร์ในครั้งนี้